लमहन गांव में पोल से गुजरा 11 हजार वोल्ट का तार शनिवार दिन में करीब 11.15 बजे टूट कर रामदवर चौहान के खेत में गिर पड़ा। कुछ देर बाद बिजली भी कट गई। ग्रामीणों का कहना है कि तार टूटने की जानकारी होने पर तुरंत विद्युत उपकेंद्र भटपुरा के लाइनमैन राजेश श्रीवास्तव को फोन किया गया। लेकिन दो घंटे बाद तक तार हटाने कोई नहीं पहुंचा। दोपहर करीब एक बजे बिजली आपूर्ति बहाल हो गई। उधर, रामदवर चौहान ने अपने खेत में धान की नर्सरी डाल रखी थी। इसी बीच खेत देखने के लिए रामदवर ने अपने बेटे मदन चौहान (15) को खेत में भेज दिया। खेत में गिरे तार पर मदन का पैर पड़ा गया। विद्युत प्रवा िहत होने के कारण मदन उसकी चपेट में आकर झुलस गया। कुछ ही देर में तड़प कर उसकी मौत हो गई। कुछ देर बाद खेत के पास से गुजर रहे लोगों ने मदन म़ृत हाल में देखा तो शोर मचाया। खबर पाकर किशोर के परिजन भी पहुंच गए। रामदवर का कहना है कि उन्होंने जेई और लाइनमैन को फोन मिलाया लेकिन किसी का फोन रिसीव नहीं हुआ। एसडीएम बदलापुर को सूचना देने के बाद बिजली आपूर्ति बंद की गई। घटना की सूचना पाकर कुछ देर में महराजगंज थानाध्यक्ष कुमुद शेखर सिंह हमराहियों के साथ मौके पर पहुंच गए। शव कब्जे में लेने की कोशिश की तो ग्रामीण उखड़ गए। करीब तीन बजे पुलिस की मौजूदगी में शव चारपाई पर रख कर लोग प्राथमिक पाठशाला लमहन के पास पहुंचे और शाहगंज-इलाहाबाद मार्ग जाम कर दिया। चक्का जाम की खबर पाकर बदलापुर के एसडीएम ज्ञानेंद्र कुमार सिंह, सीओ अनुज कुमार, थानाध्यक्ष बदलापुर रमेश चंद्र पांडेय फोर्स के साथ मौके पर पहुंचे। परिजनों को समझा कर शांत कराने की कोशिश की लेकिन लोग कुछ सुनने को राजी नहीं थे। ग्रामीणों का कहना था कि बिजली विभाग की लापरवाही से मदन की जान गई है। पोल पर पतली लकड़ी के सहारे तार फंसाया गया था। तार ठीक करने के लिए कई बार बिजली विभाग के अधिकारियों से कहा गया लेकिन कोई सुनवाई नहीं हुई। ग्रामीणों की मांग थी कि जेई और लाइनमैन के खिलाफ मुकदमा दर्ज किया जाए तभी रास्ते से हटेंगे। एसडीएम द्वारा मुकदमा दर्ज करने और आर्थिक सहायता दिलाने का आश्वासन मिलने पर परिजनों ने शव पुलिस को सौंपा। रामदवर ने जेई और लाइन मैन के खिलाफ थाने में तहरीर दे दी है। जेई और लाइनमैन से बात करने की कोशिश की गई लेकिन फोन रिसीव नहीं हुआ।